Maroela Media se radiodramas vir gesogte toekenning benoemDie Staal Burger-span deel ‘n lawwe oomblik saam met Advokaat Gerrie Nel tydens ‘n opname van dié nuwe radiodramareeks. Van links na regs agter is Andreas Jordaan, Advokaat Gerrie Nel, Anton Dekker, André du Toit en Martin Jansen. Voor van links na regs is Roelf van Jaarsveld, Karin Retief, André Retief en Daniélle Retief. (Foto: Maroela Media/Leonie Bezuidenhout) Die benoemings vir die gesogte jaarlikse ATKV-Mediaveertjies is Donderdag bekendgemaak. Maroela Media is met twee benoemings in die Luister-kategorie vir beste teks vir ŉ radiodrama- of teater vereer. Martin Jansen, wat tans ŉ omroeper by Pretoria FM is, se teks vir die herskepte radiodrama van ouds, Staal Burger, is genomineer vir ŉ toekenning, terwyl Joe Kleinhans se draaiboek vir die radiodrama Vuurvreters ook benoem is. Marion Erskine se teks vir die RSG-drama Akwarius is ook in dié kategorie benoem. Jansen het vroeër aan Maroela Media gesê hy en medeskrywer, André Retief, se idee om weer nuwe asem in Staal Burger as radiodrama te blaas, het aanvanklik tussen hom en Retief ontstaan toe hulle bymekaar uitgekom het deur hul gemeenskaplike vriend en klankvervaardiger, Roelf van Jaarsveld. “Ons het net nie geweet hoe ons dit gaan doen nie, want ŉ mens het geld nodig, en ons het die idee toe opsy geplaas en nie veel verder daaroor gedink nie,” vertel Martin vurig. “Ons het ŉ toets-episode geskryf en toe ons weer kyk, sit ons in Maroela Media se kantoor en is hulle toe kinderlik opgewonde oor die toetsopname. Hulle het onderneem om met AfriForum te onderhandel om as borg van die reeks op te tree, met die aanbod dat Gerrie Nel ŉ karakter en AfriForum ŉ subtiele rolspeler in die reeks is. En hier sit ons vandag!” Van links na regs: Marius Vermaak, Lochner de Kock, Su-an Müller-Marais, Antowan Nöthling, Schalk Vorster, Bettie Kemp en Anton Dekker (Foto: Maroela Media) Maroela Media het ook geskiedenis gemaak in April verlede jaar toe Vuurvreters, uit die pen van Kleinhans en vervaardig deur Bettie Kemp, die eerste radiovervolgverhaal van dié omvang geword het wat in ŉ suiwer digitale formaat opgeneem is. Die meeste byklanke is ook digitaal gegenereer. Maroela Media het ŉ netwerk van 55 gemeenskapsradiostasies reg oor die land én internasionaal wat die geleentheid kry om dié radiovervolgverhale uit te saai. Episodes word ook ná uitsending op Maroela Media se webwerf gepubliseer om te luister. “Ons is uit ons vel van opgewondenheid,” het Annelize Brits, bedryfsbestuurder van Maroela Media, gesê. “Die radiodrama is vir ons ŉ groot hartsprojek, dus is ons oorweldig deur die benoeming.” Die wenners word op 11 Mei aangewys. Koop Staal Burger hier en Vuurvreters hier. Hier is die lys van benoemings in die Luister-kategorie: Beste aanbieder of onderhoudvoerder van ’n joernaalprogram Beste insetsel in ’n joernaalprogram Beste aanbieder of onderhoudvoerder van ’n nuus- of aktualiteitsprogram Beste insetsel in ’n nuus- of aktualiteitsprogram Beste joernaalprogram Beste nuus- of aktualiteitsprogram Beste dokumentêre program of programreeks Beste insetsel in ’n opvoedkundige program Beste teks vir ’n radiodrama of -teater Beste regisseur van ’n radiodrama of -teater Beste aanbieder by ’n gemeenskapsradiostasie